De har ventet i tre år. Nu er Fjerritslev Dyrskue tilbage efter en lang pause på grund af corona, og selvom arrangørerne frygtede, at folk i mellemtiden ville finde andre hobbyer, er tilmeldingerne væltet ind. I alt besøger 117 dyr dyrskuet, og er det er det højeste antal i tyve år. - Det har overgået alle vores forventninger. Det er overvældende. Det viser, at landmænd gerne vil udstille deres dyr, siger Jørgen Vigsø, der er formand for Fjerritslev Dyrskue. Arrangørerne håber på, at 2500 gæster vil lægge vejen forbi lørdag. Kommer for sammenholdet En af udstillerne er Jonna Bach, som har taget sin ældste ko på 14 år med. Koen har tidligere fået flere ærespræmier ved dyrskuet, og Jonna Bach krydser fingre for, at det gentager sig i år. - Jeg synes, at det er fantastisk, at den kan være med på dyrskueplan og se godt ud, når den har ydet i så mange år, siger hun. Jonna Bach kommer primært for at opleve sammenholdet, både med kolleger i landbruget og med familien, men hun kommer også for at gøre gæsterne klogere på køer og landbrug. - Det er nødvendigt at promovere dansk landbrug, for jeg synes, at vi gør det rigtig godt. Jeg er stolt over at være landmand, siger hun.
Når Fjerritslev Dyrskue går i gang lørdag, er det med rekordmange dyr.